
DE DISCIPLINĂ ŞI IMUNITĂŢI
	
	         Bucureşti, 20 octombrie 2015
         Plx. nr. 490/2015


RAPORT
asupra

propunerii legislative pentru completarea dispoziţiilor Legii 202 din 9 noiembrie 1998 privind organizarea Monitorului Oficial al României
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere în fond, cu propunerea legislativă pentru completarea dispoziţiilor Legii 202 din 9 noiembrie 1998 privind organizarea Monitorului Oficial al României trimisă cu adresa nr. Plx. 490/2015 din 17 iunie 2015 şi înregistrată în cadrul comisiei sub nr. 4c-11/837 din 19.06.2015.

Camera Deputaţilor este Cameră decizională, în temeiul dispoziţiilor art.75 din Constituţia României, republicată, şi ale art. 92 alin. (9) din Regulamentul Camerei Deputaţilor, republicat.
Senatul, în calitate de primă Cameră sesizată, a respins propunerea legislativă în şedinţa din data de 15 iunie 2015.   


Proiectul de act normativ are ca obiect de reglementare modificarea Legii nr.202/1998 privind organizarea Monitorului Oficial al României, în scopul trecerii Regiei Autonome „Monitorul Oficial" de sub autoritatea Guvernului, sub autoritatea Camerei Deputaţilor.

Consiliul legislativ a avizat favorabil proiectul prezentului act normativ, cu observaţii şi propuneri, prin avizul nr. 303/2.04.2015. 
Guvernul nu susţine iniţiativa legislativă, precizând în Punctul său de vedere că volumul mare al actelor Guvernului care se publică în Monitorul Oficial al României, precum şi faptul că cea mai mare parte a actelor normative aparţin acestuia, impun păstrarea actualului cadru legal, în măsura în care activitatea Regiei se desfăşoară potrivit normelor impuse de lege, cu urgenţa şi diligenţa proprie acestei activităţi.
În conformitate cu dispoziţiile art. 55 din Regulamentul Camerei Deputaţilor, republicat, la dezbaterea proiectului de lege au participat în calitate de invitaţi, doamna Adriana Costescu – director general din partea Regiei Autonome “Monitorul Oficial” şi domnul Marin Popescu, din partea Secretariatului General al Guvernului.

În conformitate cu prevederile art.61 din Regulamentul Camerei Deputaţilor, republicat, membrii Comisiei juridice, de disciplină şi imunităţi au examinat propunerea legislativă în şedinţa din data de 20.10.2015. La lucrări membrii comisiei au fost prezenţi conform listei de prezenţă.  

În urma dezbaterilor, membrii Comisiei juridice, de disciplină şi imunităţi au hotărât, cu majoritate de voturi (9 voturi pentru respingere, 4 voturi împotriva respingerii, 1 abţinere), să propună plenului Camerei Deputaţilor respingerea propunerii legislative pentru completarea dispoziţiilor Legii 202 din 9 noiembrie 1998 privind organizarea Monitorului Oficial al României.
În raport cu obiectul şi conţinutul reglementării, proiectul de lege face parte din categoria legilor ordinare.

           VICEPREŞEDINTE,                                                                              SECRETAR,           
            Ciprian Nicolae NICA                                                              Sorin Constantin STRAGEA
Consilier parlamentar,
Alina GRIGORESCU

